**Høringsuttalelse vedrørende opprettelse av kompetanseområde i smertemedisin**

Det vises til mail fra Legeforeningen datert 26.01.16 vedørende høringsuttalelse om opprettelse av kompetanseområde i smertemedisin. Høringsuttalelsen baserer seg på rapport fra arbeidsgruppen som ble nedsatt for å utrede smertemedisin som kompetanseområde og brev fra Legeforeningen datert 11.01.16.. Uttalelsen er utarbeidet i samarbeid mellom Spesialitetskomiteen for fysikalsk medisin og rehabilitering og Norsk Forening for Fysikalsk medisin og Rehabilitering (NFFR).

Man ber i brev fra Legeforeningen datert 11.01.16 om en uttalelse ifht følgende:

1. Forslag om opprettelse av kompetanseområde i smertemedisin
2. Forslag til regler for godkjenning

Forslag om opprettelse av kompetanseområde i smertemedisin;

Norsk Forening for Fysikalsk medisin og Rehabilitering og spesialitetskomiteen i fysikalsk medisin og rehabilitering støtter forslaget i sin fulle bredde. Arbeidsgruppen har belyst behovet for økt kompetanse på område smertemedisin som berører flere spesialiteter på en god måte. Opprettelse av et kompetanseområde i smertemedisin vil kunne bidra til økt interesse for en tverrfaglig tilnærming til en kompleks problemstilling, lettere tilgang til oversikt over forventet kunnskap i feltet, bredere samarbeid mellom spesialiteter og ikke minst; et bedret tilbud til et bredt spekter av pasienter hvor langvarig smerte er hovedårsak eller medvirkende årsak til truende eller etablert funksjonsnedsettelse.

Forslag til regler for godkjenning:

Arbeidsgruppen har tatt utgangspunkt i etablerte systemer i våre naboland og i EU og tilpasset kravene norske forhold, blant annet ifht krav om hospitering eller arbeid ved avdeling med tverrfaglig smertediagnostikk og behandling . Forslaget synes grundig vurdert og fremstår gjennomtenkt. Kravene tar for seg både teoretisk kunnskap, praksis og kjennskap til forskning på feltet. Forslaget om overgangsregler for kompetanseområdet hvor man kan få uttelling for gjennomgått relevante kurs, konferanser, klinisk arbeid og forskning støttes.

Konklusjon:

Rapporten som foreligger fra arbeidsgruppen belyser behovet for opprettelse av kompetanseområde innen smertemedisin. Forslaget til krav for å få godkjenning innen kompetanseområdet bygger på etablerte systemer i våre naboland og EU og synes godt vurdert og gjennomtenkt samt tilpasset norske forhold på en god måte.

Norsk forening for fysikalsk medisin og rehabilitering og spesialitetskomiteen for fysikalsk medisin og rehabilitering støtter forslaget om opprettelse av kompetanseområde innen smertemedisin og de regler for godkjenning som foreligger i forslaget fra arbeidsgruppen.

På vegne av NFFR og Spesialitetskomiteen i fysikalsk medisin og rehabilitering:

Marianne Wesnes og Hanne Langseth Næss